2.1Relevantnosť nariadenia

Ako sa uvádza v bode 1.3, v júni 2014 sa medzi členskými štátmi uskutočnil prieskum o možných zlepšeniach nariadenia o letovej spôsobilosti. Ich pripomienky poskytli dôležité informácie o vykonávaní nariadenia a užitočné usmernenia týkajúce sa niektorých oblastí, ktoré treba zlepšiť, aby sa zohľadnili právny alebo technologický vývoj.

V reakcii na prieskum členské štáty poukázali na význam nariadenia, keďže sa vďaka nemu znižuje administratívne zaťaženie pre colných úradníkov tým, že im umožňuje používanie alternatívnych colných postupov namiesto udeľovania povolení na konečné použitie a následných opatrení a dohľadu nad inými osobitnými colnými režimami (napr. aktívny zušľachťovací styk, colné uskladňovanie).

Niekoľko členských štátov však poukázalo na to, že nariadenie o letovej spôsobilosti si vyžaduje ďalšie objasnenie, pokiaľ ide o oprávnené schválené osvedčenia pre udelenie pozastavenia autonómnych sadzieb podľa Spoločného colného sadzobníka. Podľa ich názoru by objasnenie v tejto oblasti odstránilo neistoty v súvislosti s tým, aké osvedčenia sú požadované, a motivovalo by prevádzkovateľov lietadiel využívať možnosti v rámci nariadenia o letovej spôsobilosti. Požadovali tiež ďalšie zlepšenia, pokiaľ ide o postupy týkajúce sa tovarov, ktoré sa majú opraviť.

Členské štáty boli takisto otvorené možnosti ďalšieho zjednodušenia pre prevádzkovateľov lietadiel povolením bezcolných dovozov na základe osvedčení aj pre vojenské lietadlá. To je zdôvodnené tým, že časti môžu často byť použité pre obidva typy lietadiel a konečné použitie nie je pri dovoze vždy známe. To by takisto bolo v súlade s článkom 324 ods. 1 písm. c) vykonávacieho nariadenia Komisie (EÚ) 2015/2447, v ktorom sa nerozlišuje medzi civilnými a inými ako civilnými lietadlami v súvislosti so zjednodušeným ukončením aktívneho zušľachťovacieho styku. Okrem toho je to v súlade s nariadením (ES) č. 150/2003, ktorým sa odpúšťajú dovozné clá na určité zbrane a vojenské zariadenia, a dopĺňa ho.

V súvislosti so zoznamom tovarov spĺňajúcich podmienky pre pozastavenie sadzieb podľa nariadenia o letovej spôsobilosti boli odpovede zmiešané. Niektoré členské štáty uprednostňujú status quo, kým iné boli za podrobný zoznam na úrovni položiek alebo podpoložiek KN, pod podmienkou, že môže byť rýchlo zmenený. Okrem toho treba pripomenúť, že sa v tejto súvislosti neuskutočnila integrácia nariadenia o letovej spôsobilosti do integrovaného sadzobníka Európskej únie (TARIC) pre všetky číselné znaky KN uvedené v 25. až 97. kapitole KN, ale že zoznam kódov bol redukovaný počas rokovaní skupiny colných expertov pre záležitosti TARIC.

V reakcii na tieto obavy Komisia v súčasnosti pripravuje návrh Rade, ktorý nahradí nariadenie o letovej spôsobilosti a zaktualizuje, zefektívni a ďalej zjednoduší postupy pre bezcolný dovoz určitých tovarov, ktoré sa môžu zabudovať do lietadiel alebo sa v nich používať. Očakáva sa, že tento proces bude uzavretý do konca roka 2017.

2.2Účinnosť

Pri posudzovaní účinnosti nariadenia o letovej spôsobilosti boli členským štátom položené tri otázky, aby sa zistilo, do akej miery zjednodušené colné konania pre hospodárske subjekty a colné orgány pomohli dosiahnuť cieľ nariadenia. Odpovede sú znázornené v nasledujúcich grafoch:

Otázka č. 1: Dosiahlo nariadenie o letovej spôsobilosti svoj cieľ zjednodušiť colné postupy pre bezcolný dovoz častí, komponentov a iných tovarov používaných na výrobu, opravu, údržbu, prestavovanie, upravovanie alebo konverziu lietadiel?

Tabuľka 1